लेकिन उसे एक्ट्रेस बनना था, उसकी खुशी मेरे लिए मायने रखती है: शर्मिला टैगोर
Sharmila Tagore Exclusive Interview, Follow Bollywood & Hindi Movies News, Latest Analysis On Dainik Bhaskar (दैनिक भास्कर) स्क्रीन पर अपने कमबैक को लेकर काफी उत्साहित हूं, एनर्जेटिक भी महसूस करती हूं लेकिन हां थोड़ी थकान भी महसूस होती हैं
हिंदी सिनेमा की दिग्गज अभिनेत्री शर्मिला टैगोर 12 साल बाद 'गुल मोहर' से फिल्मी दुनिया में वापसी कर रही हैं। फिल्म में अभिनेत्री मनोज बाजपेयी की मां के किरदार में एक अहम भूमिका निभाती नजर आएंगीं। फिल्म की कहानी एक परिवार में प्यार और तकरार के इर्द-गिर्द घूमती है।
शर्मिला टैगोर की माने तो उनके परिवार के सदस्यों के बीच भी कई बार असहमति होती है, लेकिन वह किसी की फीलिंग को ठेस नहीं पहुंचाते। दैनिक भास्कर से खास बातचीत के दौरान शर्मिला ने अपनी फिल्म और पर्सनल लाइफ से जुड़ी बातें शेयर कीं-
12 साल बाद कमबैक पर कैसा फील कर रही हैं?
स्क्रीन पर अपने कमबैक को लेकर काफी उत्साहित हूं, एनर्जेटिक भी महसूस करती हूं, लेकिन हां थोड़ी थकान भी महसूस होती है। हमारे दौर में फिल्में प्रमोट करने की जरूरत ही नहीं पड़ती थी। उस वक्त फिल्में ही लोगों के लिए एंटरटेनमेंट का जरिया थीं। उस वक्त ना टीवी था, ना ओटीटी।
फिल्में कुछ 25 हफ्तों तक चल जाती और फिर दूसरी फिल्म थिएटर में लगती, ऑडियंस को नई फिल्मों का इंतजार करना पड़ता था। जब टिकट बुकिंग शुरू होती तो लाइन लग जाती थी और हम एक्टर्स को वे सिर्फ प्रीमियर में देखा करते थे। उस वक्त हमारी फिल्मों को प्रमोशन की जरूरत नहीं होती थी।
शूटिंग के दौरान कोई ऐसा अनुभव जिसे आप शेयर कर सकें?
शूटिंग के दौरान कई मोमेंट स्पेशल थे। वैसे तो पूरी फिल्म की शूटिंग का अनुभव स्पेशल रहा। हालांकि एक मोमेंट जो हमेशा यादगार रहेगा, वो था जब उत्सवी (फिल्म की कलाकार) मेरे पास आई और कहने लगी कि मैं आपको कुछ पढ़कर सुना रही हूं आप मुझे बताइए कि इसमें क्या बदलाव किया जाए।
ऐसा लग रहा था जैसे कि मैं एक एक्टिंग कोच हूं। मैं नर्वस हो गई, मैं मना भी नहीं करना चाहती थी। जिस तरह से वो मेरे क्लोज होने की कोशिश कर रही थी, वो वाकई में बहुत प्यारा तरीके से था, ये मोमेंट हमेशा याद रहेगा।
पटौदी परिवार की मुखिया होने के नाते कैसे सबको बांधकर रखती हैं ?
मैं नहीं मानती कि मैं अपनी फैमिली को बांधकर रखती हूं। मैं खुद को बहुत खुशनसीब मानती हूं कि मेरे फैमिली मेंबर्स मुझे मानते हैं। हम कई बार एक-दूसरे के विचारों से असहमत भी होते हैं, लेकिन जब हमने उन्हें पढ़ाया है, उनके पास विचारों का ऑप्शन है तो यदि वे उस ऑप्शन को चुनते हैं तो हमें उसमें सहमति देनी चाहिए।
जैसे कि मैं नहीं चाहती थी कि सोहा फिल्मों में काम करें क्योंकि वो बहुत ब्राइट स्टूडेंट हैं, अच्छी यूनिवर्सिटी से पढ़ी हैं, लेकिन उन्हें एक्ट्रेस बनना था, तो ठीक है, वो खुश हैं और मेरे लिए यही बात मायने रखती है। इसी तरह हम एक-दूसरे को समझकर आगे बढ़ते हैं। बच्चे भी मुझे बहुत मदद करते हैं। हम एक-दूसरे की फीलिंग को ठेस नहीं पहुंचाने की कोशिश करते हैं।
फैमिली मेंबर्स का आपके कमबैक पर कैसा रिएक्शन था?
फैमिली मेंबर्स से फिल्म साइन करते वक्त ज्यादा डिस्कस नहीं किया था, वो ज्यादा पूछते भी नहीं हैं। उन्हें यकीन है कि मैं जो करूंगी वो सोच-समझकर ही करुंगी। हां, मेरी सेहत को लेकर पूछते रहते हैं। हालांकि वे बहुत खुश हैं। सैफ ने अभी तक ये फिल्म नहीं देखी क्योंकि अमृतसर में शूटिंग में व्यस्त हैं। सबा और सोहा ने फिल्म देखी और उन्हें बहुत पसंद आई। सबा से इस तरह का अप्रूवल मिलना मेरे लिए बहुत स्पेशल है।
बॉलीवुड के इस फेज के बारे में आपकी क्या राय है?
अब आप एक्सपेरिमेंट कर सकते हैं क्योंकि 90 के दशक के बाद जब ऑडियंस को ज्यादा कंटेंट का एक्सपोजर मिला तब से डिमांड भी बढ़ गई है। अब फिल्में आपके पास आ रही हैं, आप फिल्में देखने नहीं जाते। कंटेंट के मामले में आपके पास कई सारे विकल्प हैं। पहले ऑडियंस से हम एक्टर्स को बोलना पड़ता था कि ये फिल्म आपको देखनी ही होगी, लेकिन अब हम थोड़ा पीछे हट गए हैं और स्क्रिप्ट ने उसकी जगह ले ली है।
अब कंटेंट अच्छा होना बहुत जरूरी हो गया है और उसके बाद आप उसे किस तरह से प्रेजेंट करते हो, वो मायने रखता है। हालांकि मुझे लगता है कि ये हिंदी सिनेमा के लिए एक बहुत ही सुंदर फेज है, जहां हर तरह का एक्सपेरिमेंट किया जा रहा है। साथ ही मुझे विश्वास है कि हमारे देश के लोगों का सिनेमा और क्रिकेट के प्रति प्रेम कभी खत्म नहीं होगा। उनका कनेक्शन हमेशा के लिए रहेगा।
आप डिजिटल प्लेटफॉर्म पर फिल्में देखना पसंद करती हैं?
कभी-कभी देखती हूं, कभी नहीं। 'गुलमोहर' मेरी फिल्म है और मैंने अब तक दो बार मोबाइल पर देख ली है। आने वाले दिनों में और भी कई बार इस फिल्म को जरूर देखूंगी।